KOMMISSIONENS BESLUTNING af 16. juli 1996 om fastlæggelse af miljøkriterierne for tildeling af Fællesskabets miljømærke til kopipapir (Tekst af betydning for EØS) (96/467/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 880/92 af 23. marts 1992 om en EF-ordning for tildeling af et miljømærke (1), særlig artikel 5, stk. 1, andet afsnit, og

ud fra følgende betragtninger:

Ved artikel 5, stk. 1, første afsnit, i forordning (EØF) nr. 880/92 er det fastsat, at betingelserne for tildeling af miljømærket fastlægges for hver produktgruppe for sig;

ved artikel 10, stk. 2, i forordning (EØF) nr. 880/92 er det fastsat, at produktets indvirkning på miljøet vurderes ud fra de specifikke kriterier for produktgrupperne;

i overensstemmelse med artikel 6 i forordning (EØF) nr. 880/92 har Kommissionen hørt de vigtigste interessegrupper i et samrådsforum;

de i denne beslutning fastsatte foranstaltninger er i overensstemmelse med udtalelse fra det udvalg, der er nedsat i medfør af artikel 7 i forordning (EØF) nr. 880/92 -

VEDTAGET FØLGENDE BESLUTNING:

Artikel 1

Ved produktgruppen »kopipapir« (i det følgende benævnt »produktgruppen«) forstås:

»Papir i forskellige formater fremstillet af uglittet fint papir, stammende fra jomfrufibre og/eller recirkulerede fibre, som anvendes til kopiering og som kan anvendes til faxmaskiner og kontorprintere.«

Artikel 2

Produktgruppens indvirkning på miljøet vurderes ud fra de specifikke miljøkriterier i bilaget.

Artikel 3

Produktgruppedefinitionen og kriterierne for produktgruppen gælder for en periode på tre år regnet fra datoen for denne beslutnings ikrafttræden.

Artikel 4

Til administrative formål tildeles produktgruppen kodenummeret »011«.

Artikel 5

Denne beslutning er rettet til medlemsstaterne.

Udfærdiget i Bruxelles, den 16. juli 1996.

På Kommissionens vegne

Ritt BJERREGAARD

Medlem af Kommissionen

(1) EFT nr. L 99 af 11. 4. 1992, s. 1.

BILAG

RAMME

For at få tildelt et miljømærke skal kopipapirprodukter opfylde kriterierne i dette bilag, som tager sigte på at fremme:

- en mindskelse af udledninger af visse giftige og på anden vis forurenede stoffer i vandmiljøet

- en mindskelse af miljøskader eller -risici i forbindelse med anvendelsen af energi (global opvarmning, forsuring, opbrug af kilder til ikke-vedvarende energi) ved at nedbringe energiforbruget

- en forpligtelse til at imødekomme behovet for at anvende gode forvaltningsprincipper med henblik på at bevare skove.

Genbrug af papir tilskyndes indirekte via de forskellige virkninger af kriterierne på produktionen af jomfrupapir og genbrugspapir.

Når de ansvarlige organer vurderer ansøgninger og overvåger overholdelsen af kriterierne i dette bilag, skal de tage hensyn til anvendelse af en god miljøforvaltningspraksis i anerkendte ordninger (1).

KRITERIER

1. Mindsket vandforurening

- Det kemiske iltbehov (COD) i udledninger fra produktionen af både papirmasse og papir må ikke overstige 30 kg pr. Adt (2).

- Mængden af absorberbare organiske halogener (AOX) i udledningerne fra produktionen af både papirmasse og papirmasse og papir må ikke overstige 0,30 kg pr. Adt.

Data vedrørende vandforbrug pr. Adt papirmasse og papir i de forskellige stadier af produktionsprocessen skal oplyses.

2. Mindskelse af svovlemissioner

- Svovlemissioner til luften fra produktionen af både papirmasse og papirmasse og papir må ikke overstige 1,5 kg S pr. Adt.

3. Energibesparelse

- Det totale energiforbrug for hele produktionsprocessen for papirmasse og papir må ikke overstige 30 G Joule pr. Adt papirmasse og papir.

- Indkøbt energi må ikke overstige 18 G Joule pr. Adt papirmasse og papir.

4. Forpligtelse til at bevare skovene

Der skal forelægges en erklæring, en deklaration eller en adfærdskodeks, som afspejler den forpligtelse, der gælder for operatører med ansvar for forvaltning af de skove, hvorfra fiberne stammer (3). Denne erklæring skal redegøre for de principper og foranstaltninger, der er anvendt for at sikre en bæredygtig skovforvaltning.

I Europa skal de ovenfor omhandlede principper og foranstaltninger svare til principperne i Helsinki-ministerkonferencen om beskyttelse af skove i Europa (Helsinki, juni 1993).

FORBRUGEROPLYSNING

Produktet skal være forsynet med følgende information på den primære og sekundære emballage:

- »produkt, som opfylder miljøkriterierne i EF-ordningen for tildeling af et miljømærke«

- »bidrager til mindsket vandforurening, global opvarmning og forsuring, energibesparelse og bevarelse af skove«.

Teknisk tillæg

Definitioner og testningskrav

Bæredygtig skovforvaltning

Virksomheder, som ansøger om et miljømærke, skal fremlægge et dokument fra det relevante ansvarlige organ indeholdende en erklæring om, at principperne fastlagt på Helsinki-ministerkonferencen (4) er anvendt i forbindelse med de pågældende skove. Ikke-europæiske fabrikanter kan fremlægge et tilsvarende dokument i henhold til andre internationale eller nationale aftaler eller programmer om bæredygtig skovforvaltning såsom Rio Agenda 21.

For papirproduktion, hvor al papirmasse eller dele heraf kommer fra ikke-integrerede kilder, skal ansøgere fremlægge erklæringer fra alle respektive leverandører af papirmasse.

Svovlemissioner

Ansøgeren skal fremlægge en oversigt over svovlemissioner til luften. Denne oversigt skal omfatte samtlige svovlemissioner, som finder sted under produktionen af papirmasse og papir. Målinger skal omfatte sortludskogere, kalkovne, dampkedler og ovne til forbrænding af stærkt lugtende gasser, hvis de foreligger. Der skal redegøres for diffuse emissioner.

Der skal ikke redegøres for emissioner fra el-produktion på selve anlægget.

Energiforbrug

Ansøgeren skal beregne alle energiinputs under produktionen af papirmasse og papir. Dette skal omfatte genvundet energi fra behandlingen, som f.eks. ved forbrænding af væsker og affald såvel som den energi, der anvendes ved fjernelse af tryksværte fra affaldspapir til produktion af genbrugspapir.

Definitioner

»Energi i alt« omfatter: indkøbt energi plus enhver form for andre energiforsyninger såsom affald, træaffald, savsmuld, væske, affaldspapir og udskudspapir.

Ved »Indkøbt energi« forstås: netto importeret energi, stammende fra kilder uden for produktionsprocessen, f.eks. gas, olie, kul, elektrisk energi fra nettet.

Kemisk iltbehov, COD

Målinger kan foretages enten efter behandling på anlægget eller efter behandling i et offentligt behandlingsanlæg for spildevand.

COD skal måles på ufiltrerede og ikke-bundfældede prøver i henhold til ISO 6060 eller tilsvarende standarder, udført af uafhængige måleinstitutter eller af krediterede laboratorier. Målingen skal være repræsentativ for den pågældende måleperiode.

På ansøgningsdatoen skal denne måling være foregået inden for den foregående tolvmånedersperiode.

Adsorberbare organiske halogener, AOX

Målinger kan foretages enten efter behandling på anlægget eller efter behandling i et offentligt behandlingsanlæg for spildevand.

AOX skal måles på ufiltrerede og ikke-bundfældede prøver i henhold til ISO 9562 eller tilsvarende standarder, udført af uafhængige måleinstitutter eller af krediterede laboratorier. Målingen skal være repræsentativ for den pågældende måleperiode.

På ansøgningsdatoen skal denne måling være foregået inden for den foregående tolvmånedersperiode.

(1) Såsom EMAS, ISO 14001 eller tilsvarende europæiske eller nationale standarder.

(2) Lufttørret ton.

(3) Kræves ikke for 100 % genbrugspapir, eller hvis der er anvendt fibre, som ikke er baseret på træ.

(4) »Generelle retningslinjer for en bæredygtig forvaltning af skove i Europa«, resolution H1, vedtaget på ministerkonferencen om beskyttelse af skove i Europa, Helsinki, juni 1993.